ATP30 วิ่ง 6% ลุ้นผลงาน Q4 โตต่อรับเปิดเมือง-เดินรถเพิ่ม หนุนรายได้ทั้งปีแตะเป้า 480 ลบ.
ATP30 บวกแรง 6% ลุ้นผลงานไตรมาส 4/64 โตต่อรับเปิดเมือง - รับรู้รายได้เดินรถเพิ่ม หนุนทั้งปีรายได้แตะเป้า 480 ลบ. หรือโต 15-20% จากปีก่อน
ATP30 บวกแรง 6% ลุ้นผลงานไตรมาส 4/64 โตต่อรับเปิดเมือง - รับรู้รายได้เดินรถเพิ่ม หนุนทั้งปีรายได้แตะเป้า 480 ลบ. หรือโต 15-20% จากปีก่อน
18 พ.ย. 2564

ผู้สื่อข่าวรายงานว่า ราคาหุ้น บริษัท เอทีพี 30 จำกัด (มหาชน) หรือ ATP30 ณ เวลา 11:53 น. อยู่ที่ระดับ 1.75 บาท บวก 0.10 บาท หรือ 6.06% สูงสุดที่ระดับ 1.84 บาท ต่ำสุดที่ระดับ 1.65 บาท ด้วยมูลค่าการซื้อขาย 225.50 ล้านบาท

นายปิยะ เตชากูล กรรมการผู้จัดการ ATP30 เปิดเผยว่า ทิศทางการดำเนินธุรกิจช่วงไตรมาส 4/64 บริษัทมีแผนขยายการเติบโตในกลุ่มลูกค้าที่มีศักยภาพ อีกทั้งการบริหารการเดินรถไฟฟ้าให้กับพันธมิตร บริษัท อีวี มี พลัส จำกัด (EV ME PLUS) และบริษัท อรุณ พลัส จำกัด มีกระแสตอบรับที่ดี มีแนวโน้มบริหารการเดินรถเพิ่มในอนาคต
รวมถึงบริษัทอยู่ระหว่างเตรียมตัวเริ่มให้บริการนักท่องเที่ยวกับ บริษัท ราชาเฟอรี่ จำกัด ในวันที่ 5 ธ.ค. 64 หลังจากที่มีการหยุดให้บริการไปในช่วงที่มีการระบาดของไวรัสโควิด-19 นอกจากนี้บริษัทอยู่ระหว่างจัดหารถใหม่จำนวน 77 คัน เพื่อเตรียมให้บริการลูกค้าใหม่ 2 ราย และต่อสัญญา 1 ราย รับรู้รายได้ ธ.ค. 64 เป็นต้นไป ส่งผลให้บริษัทมีรถที่ให้บริการเพิ่มขึ้นในช่วงครึ่งปีหลังจำนวน 147 คัน รวมเป็น 592 คันหรือคิดเป็นสัดส่วนเพิ่มขึ้นกว่า 33% จากช่วงครึ่งปีแรกที่มีรถให้บริการ 445 คัน
“การลงทุนของบริษัทในปีนี้ ส่งผลให้บริษัทมีจำนวนรถที่ให้บริการสูงที่สุดในรอบการดำเนินงาน สามารถขยายฐานรายได้ให้เติบโตเพิ่มขึ้นอย่างมีนัยสำคัญ อีกทั้งจากกลยุทธ์การกระจายความเสี่ยงของกลุ่มลูกค้า และการเลือกเฟ้นลูกค้าที่มีศักยภาพ รวมถึงจุดแข็งของบริษัทในการบริหารการเดินรถ และความสามารถในการควบคุมค่าใช้จ่าย จะส่งผลให้บริษัทมีรายได้เติบโตตามแผนที่วางไว้ปีนี้ที่ 480 ล้านบาท หรือเติบโต 15-20% และมีอัตรากำไรขั้นต้นอยู่ที่ 20.66% ซึ่งจะเป็นฐานรายได้ที่แข่งแกร่งในปี 65” นายปิยะ กล่าว